和游福嚴
作者：釋德洪
朝代：宋

paragraphs: 雲開見樓閣，峰頂知有寺。
衆峰讓高寒，蓋是出其類。
媧山下僧譚，笑走魔外戲。
忽於一毫端，集此大千界。
曹溪正脉深，不斷蓋如带。
流而至衡霍，百川蓄匯澮。
廼知般若臺，自昔分燈地。
清游亦不惡，俯仰憶前事。
寶構出灰燼，人逝時亦異。
永懷韓潮州，夜與千峰對。
仙去三百年，音容浮如在。
妙語落人間，斷碑卧榛檜。
公亦潮州□，□勢翩已似。
低摧夙昔心，慘憺經游意。
林高句天成，□□鄙組繪。
刻之蒼崖陰，與山增勝槩。